A BIZOTTSÁG 980/2007/EK RENDELETE
(2007. augusztus 21.)
az új-zélandi vajra vonatkozó WTO-vámkontingens 2007 szeptembere és decembere közötti kezelésével kapcsolatos különleges intézkedésekről, a 2535/2001/EK rendelet módosításáról és az attól való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 29. cikke (1) bekezdésére,
mivel:
(1)
A 2020/2006/EK rendelettel (2) módosított, a tejre és tejtermékekre vonatkozó behozatali szabályok és a vámkontingensek megnyitása tekintetében az 1255/1999/EK tanácsi rendelet alkalmazására vonatkozó részletes szabályok megállapításáról szóló, 2001. december 14-i 2535/2001/EK bizottsági rendelet (3) az új-zélandi vajra vonatkozó WTO-vámkontingens kezelését a 34a. cikkben szereplő engedélykérelmezési időszakokat követően, évente két alkalommal kiadott importengedélyek alapján szabályozza.
(2)
A 2535/2001/EK rendelet III.A. mellékletben szereplő, 09.4182 kontingensszám alá tartozó új-zélandi vaj esetében a 2007 második félévére vonatkozó importengedélyek kiadásakor az engedélykérelmek az adott termékből rendelkezésre álló mennyiségnél kisebb mennyiségre vonatkoztak. Ennek következtében 9 958,6 tonna vajra vonatkozóan nem került kiadásra importengedély.
(3)
Tekintettel arra, hogy a vámkontingens korábban, az új kezelési szabályok 2007. január 1-jei bevezetését megelőzően mindig teljes egészében felhasználásra került, a mennyiségek nem teljes mértékű felhasználása abból származhat, hogy az importőrök még nem alkalmazkodtak az új rendelkezésekhez és eljárásokhoz.
(4)
Célszerű tehát egy újabb engedélykiadási időszakot kijelölni a fennmaradó mennyiségre vonatkozóan, továbbá a kereskedők helyzetének segítése érdekében csökkenteni a biztosítékot.
(5)
Az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról szóló, 2006. augusztus 31-i 1301/2006/EK bizottsági rendeletben (4) meghatározott értesítéseken túl rendelkezni kell a tagállamok és a Bizottság között szükséges kommunikációról, különösen az új-zélandi vaj esetében a piac figyelemmel kísérése céljából.
(6)
A 2535/2001/EK rendeletet ezért a fentieknek megfelelően módosítani kell.
(7)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
(1) Amennyiben e rendelet másképp nem rendelkezik, a 2535/2001/EK rendelet III.A. mellékletében szereplő 09.4182 vámkontingensszám alá tartozó 9 958,6 tonna vaj 2007. évben történő behozatala tekintetében az említett rendelet 34-42. cikke szerint kell eljárni.
(2) A 2535/2001/EK rendelet 34a. cikkének (3) bekezdésétől eltérve az engedélykérelmeket kizárólag 2007 szeptemberének első 10 napján lehet benyújtani.
(3) E rendelet alkalmazásában a 2535/2001/EK rendelet 34a. cikke (4) bekezdésének b) pontja szerinti mennyiség 9 958,6 tonna.
(4) Az e rendelet értelmében kiadott engedélyek 2007. december 31-ig érvényesek.
(5) A 2535/2001/EK rendelet 35. cikkétől eltérve az 1291/2000/EK bizottsági rendelet (5) 15. cikkének (2) bekezdésében említett biztosíték a termék nettó 100 kilogrammjára 10 EUR.
(6) A 2535/2001/EK rendelet 35b. cikkének harmadik bekezdésétől eltérve az engedélyek 20. rovatában az e rendelet mellékletében felsorolt bejegyzések valamelyikének kell szerepelnie.
2. cikk
A 2535/2001/EK rendelet 35a. cikkének (2) bekezdése a következő albekezdéssel egészül ki:
„A kérelmek benyújtására előírt hónap 15. napja előtt a tagállamok vámkontingensszám szerinti bontásban megküldik a Bizottságnak a kérelmezők nevét és címét. Ezt az értesítést elektronikus úton, a Bizottság által a tagállamoknak eljuttatott formanyomtatványon kell elküldeni.”
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2007. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. augusztus 21-én.